LAKŠE OZLIJEĐENI Jahač koji nije uspio izbjeći Golf ima ogrebotine, a vozačeva je unuka ozlijedila vrat. Neodgovornom jahaču (31) ovo nije prva nezgoda s konjem

Možete si zamisliti koji je osjećaj sjediti za volanom svog automobila, a na krovu, haubi i vjetrobranskom staklu stoji vam konj s jahačem. Zaista sam se uplašio, rekao je Josip Kovačec (71) iz Svetog Ivana Žabna.

U subotu je oko 17 sati ispred mjesne trgovine vidio jahača koji se bori da obuzda konja te mu je izgledao pijan. Usporio je u mjestu Bukovje Križevačko, na državnoj cesti iz Sv. I. Žabna prema Križevcima. Htio je izbjeći muškarca na konju, ali nije uspio. Konj i jahač došli su u visinu lijevog blatobrana i odjednom se konj propeo i skočio s jahačem prednjim dijelom na krov.

Pod teretom konja odmah je popucalo vjetrobransko staklo. Putnici u Golfu bili su prestravljeni mogućnošću da krov popusti. No nasreću, krov je izdržao, a jahač i konj su polako skliznuli na cestu.

– Uplašio sam se da se jahač ozlijedio, ali onda sam vidio da je dobro – rekao je Josip.

Policija je utvrdila da je jahač, koji ima samo ogrebotine, napuhao 1,6 promila alkohola. Unuka (15) vozača Golfa ima trzajnu ozljedu vrata. Mladićev otac rekao je da je njegov sin (31) s trogodišnjom kobilom Lili otišao do obližnje trgovine po namirnice.

Priznao je i da to nije prva nezgoda njegova sina. Nedavno je pao s većega konja i teško ozlijedio kralježnicu, zbog čega je dva mjeseca ležao u gipsu. Zabrinut je zato što ne zna kako će sin, koji ne radi, isplatiti štetu vlasniku Golfa. Kobila Lili ovog je puta, baš kao i njezin vlasnik, zaradila samo nekoliko ogrebotina.

Jahačev otac zabrinut za sina

Otac tvrdi da mu je sin već padao s konja jer pijan jaše. Posavski hladnokrvnjak često mora podnositi nezgode svog neodgovornoga gazde. (24sata)